বর্ষশেষের আগেই কলকাতা পেল নতুন পুলিশ কমিশনার। নির্বাচন কমিশনের নির্দেশে রাজীব কুমারের স্থলাভিষিক্ত হলেন সৌমেন মিত্র। সাংখ্যদর্শনকে ভুল প্রমাণ করল পশ্চিমবঙ্গ। ক্যালেন্ডারের পাল্টে যাওয়া ছাড়া বাঙালির নববর্ষে নতুনত্ব আর কী হতে পারে ! ভোট-পর্বের এই থোড়-বড়ি-খাড়া আর খাড়া-বড়ি-থোড়ের একঘেয়ে অভ্যাসের অচলায়তনে ! সাংখ্যদর্শন মনে করে, ‘নতুনত্ব’ বলে সত্যিই কিছু হয় না। যা আগে ছিল না, তা পরেও কখনও হতে পারে না। কিন্তু পশ্চিমবঙ্গের রাজনীতি এই ধারণায় ‘বদল’ আনল। পয়লা বৈশাখের উৎসবমুখর আবহে এ বিশ্ববাংলার দিকে-দিকে এখন ‘হে নূতন’ পুরনোর কুহেলিকা উদ্‌ঘাটন করে বারবার দেখা দিয়ে যাচ্ছে।
প্রথম দফার প্রথম পর্বের ভোট হয়ে যাওয়ার পরে এবং দ্বিতীয় পর্বের ভোটের ঠিক আগে-আগে রাজ্যের মুখ্যমন্ত্রীর যে চেহারাটি দেখা গেল, তা সম্পূর্ণ নতুন বইকী ! মুর্শিদাবাদের এক নির্বাচনী মঞ্চে চড়া সুরে কথা বলার ক’দিন পরেই এই প্রথম মমতা বন্দ্যোপাধ্যায়ের অতি বিনম্র ভাষণের সাক্ষী থাকল বাংলা। যেখানে তিনি কার্যত ভুলচুকের জন্য ক্ষমাও চেয়ে নিয়েছেন ! ক্ষমাপ্রার্থী মমতা বন্দ্যোপাধ্যায়ের এ হেন বিরলতম ‘ছবি’টি কোন ভোট-কুয়াশায় ঢাকা ছিল এতদিন ! আদৌ ছিল কি ! আবার এর বিপ্রতীপে এক নতুন সিপিএমকে দেখা যাচ্ছে বাংলার ভোট-রাজনীতিতে। কংগ্রেসের সঙ্গে নির্বাচনী জোট করে তৃণমূলের সঙ্গে চোখে চোখ রেখে লড়াই শুরু করা এই সিপিএম ইদানীং অনেক-অনেক উজ্জীবিত, সাহসী, প্রতিস্পর্ধী। যে সূর্যকান্ত মিশ্র কিছু দিন আগেও বাংলার পরিষদীয় রাজনীতিতে নিছক এক ‘পোস্ট’ হয়ে অবস্থান করছিলেন, তিনিও এখন নতুন তেজে উদ্দীপ্ত। এই সূর্য-ই বা বিরোধী রাজনীতির সুদূর কোন মেঘের পারে আবৃত ছিলেন এতদিন ! পরিবর্তনের পর মাত্র একটি ‘টার্ম’ কেটেছে। একশো শতাংশ কাজ করে ফেলা তৃণমূলের তো এই ভোটযুদ্ধে অনেক আত্মবিশ্বাসী ও সংহত থাকার কথা ছিল। অথচ ভোট শুরু হতে না হতেই সেই চিরচেনা তৃণমূল যেন অনেকটাই বদলে গেল। অনেকটা নতুন হয়ে উঠল। তাদের এই নুয়ে-পড়া চেহারাটি রাজ্য-রাজনীতিতে তো আদ্যন্ত নতুনই ! এদিকে পরিবর্তনের পর থেকে শুধু নাকে কান্নাই কেঁদে গিয়েছে সিপিএম। কিন্তু ভোটের হাওয়া পালে লাগতে না লাগতেই তারা প্রখর গতিতে চালনা করেছে তাদের প্রায়-ডুবতে-থাকা তরিটি।
অতএব, এই নববর্ষ নানা নতুনত্বের একখানি বিচিত্র মালা। তা শুধুই ক্যালেন্ডার বদলে-যাওয়া জীর্ণ-মলিন দৈনন্দিন নয়। নতুন পুলিশ কমিশনারের নিয়োগে নিশ্চয়ই আরও নতুন উদ্যমে জেগে উঠবে বিরোধী রাজনীতি। নিশ্চয়ই আরও বিচিত্রতর নতুনত্বে জেগে উঠবে শাসকদলও। এখনও ক’দফা ভোট বাকি। আরও নতুন নতুন কৌশলে তারা ভোট-ময়দানে আবির্ভূত হবে। তাদের কৌশলপন্থী হয়ে ভোটবাজারে হেঁটে-চলে বেড়াবে আরও নতুন-নতুন ভূতপ্রেত। বঙ্গবাসী তবু সন্দিহানই থাকবে, এত সব নতুনত্বের মাঝে সত্যি সত্যিই কিছু নতুন আবির্ভূত হবে কি তাদের বিশীর্ণ বিধ্বস্ত জীবনে ! ন্যায়মঞ্জরীতেও বলেছে, সত্যিই ‘নতুন’ বলে কিছু হয় না। যা হয় তা হল, সাজানোর নতুনত্ব। নববর্ষের নতুনত্ব যদি তেমনই ‘সাজানো’ এবং অন্তঃসারশূন্য হয়, তবে দুঃখের সঙ্গে স্বীকার করতেই হয়, বাংলার ভাগ্যাকাশে এখনও দুর্যোগেরই ঘনঘটা।